PRITARTA

Kauno miesto savivaldybės tarybos

2015 m. birželio 9 d.

sprendimu Nr. [T-301](http://dokumentai/dokumentai/taryba/sprendimai/2015/t158301.docx)

**KAUNO MIESTO SAVIVALDYBĖS KONTROLĖS IR AUDITO TARNYBOS 2014** **METŲ VEIKLOS ATASKAITA**

**I SKYRIUS**

**VEIKLOS ATASKAITOS SANTRAUKA**

Kauno miesto savivaldybės (toliau – Savivaldybė) kontrolės ir audito tarnyba (toliau – Tarnyba) yra Savivaldybės tarybai atskaitingas viešasis juridinis asmuo, išorės auditui ir kontrolės funkcijoms Savivaldybėje atlikti. Tarnybos veiklos rūšis – Lietuvos Respublikos savivaldybių veikla. Tarnyba vykdo bendrąją (vidaus administravimas) ir specialiąją (išorės auditas ir kontrolė) veiklą. Tarnybos pagrindinė funkcija – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas ir patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai.

Įgyvendindama Lietuvos Respublikos vietos savivaldos įstatyme nustatytas funkcijas ir suteiktus įgaliojimus, Tarnyba atlieka finansinius ir veiklos auditus Savivaldybės administracijoje, Savivaldybės administravimo subjektuose ir Savivaldybės kontroliuojamose įmonėse.

Tarnybos uždaviniai: atlikti veiklos plane ir audito programoje numatytą Savivaldybės administracijos, Savivaldybės administravimo subjektų ir Savivaldybės kontroliuojamų įmonių išorės finansinį ir veiklos auditą; vykdyti Savivaldybės turto apskaitos, valdymo, naudojimo ir disponavimo juo kontrolę; teikti Savivaldybės tarybai išvadas, vertinti Savivaldybės viešojo administravimo subjektų administracinės veiklos kokybę ir efektyvumą, vidaus kontrolės sistemos patikimumą ir teikti rekomendacijas jai gerinti.

Tarnybos atliekamą auditą sudaro ne tik finansinės informacijos vertinimas ir klaidų paieška, bet ir galimų pažeidimų, klaidų prevencija. Auditas grindžiamas šiais principais: tarptautinių ir nacionalinių audito standartų pritaikymo, nuomonės nepriklausomumo, viešosios atskaitomybės, audituojamo subjekto vadovybės atsakomybės, vidaus kontrolės, duomenų prieinamumo, viešųjų ir privačių interesų konflikto vengimo. Auditu siekiama paveikti, kad ateityje būtų išvengta klaidų, kad būtų sustiprinta vidaus kontrolė, padidintas veiklos efektyvumas.

Tarnyba savo veikloje vadovaujasi Lietuvos Respublikos įstatymais, Valstybinio audito reikalavimais, Tarptautiniais audito standartais, Valstybės kontrolės parengtomis metodikomis, kitais teisės aktais ir Savivaldybės tarybos 2013 m. kovo 21 d. sprendimu Nr. T-143 patvirtintais Tarnybos nuostatais. Tarnybos veiklos išorinę peržiūrą atlieka Valstybės kontrolė.

Atsižvelgiant į Tarptautinių audito standartų reikalavimus, Tarnybai tenka formuoti tokią veiklos politiką, kad keičiantis audito aplinkai būtų pasirenkama tinkama audito strategija, laiku įvykdomos suplanuotos užduotys, o audito kokybė atitiktų Valstybinio audito reikalavimus. Valstybės kontrolė, būdama aukščiausioji audito institucija ir teikdama išvadą Lietuvos Respublikos Seimui dėl nacionalinio ataskaitų rinkinio, turi gauti užtikrinimą, kad savivaldybių konsoliduotųjų ataskaitų rinkinių auditai atlikti tinkamai ir kokybiškai. Siekdama šio tikslo Valstybės kontrolė su savivaldybių kontrolės ir audito tarnybomis sudaro bendradarbiavimo susitarimus.

Bendradarbiavimas su Valstybės kontrole 2014 metais buvo vykdomas pagal 2013 m. lapkričio 11 d. pasirašytą bendradarbiavimo susitarimą. 2014 m. lapkričio 17 d. su Valstybės kontrole pasirašytas naujas bendradarbiavimo susitarimas, kuriuo Valstybės kontrolė, atlikdama 2014 m. valstybinio audito programoje suplanuotus savivaldybių ir nacionalinio finansinių ataskaitų rinkinio valstybinius finansinius (teisėtumo) auditus bei Kauno miesto savivaldybės kontrolės ir audito tarnyba, atlikdama Kauno miesto savivaldybės 2014 m. konsoliduotųjų ataskaitų rinkinio auditą, sutarė suderinti audito strategijas, aptarti audito programas ir taikyti 600 Tarptautinį audito standartą. Tarnyba, atlikdama Savivaldybės konsoliduotųjų ataskaitų rinkinio auditą, yra įpareigota:

- keistis su Valstybės kontrole informacija apie audito strategiją, audito riziką, audito procedūras ir jų rezultatus, siekiant išvengti dubliavimo;

- pateikti Valstybės kontrolei (...) teikiamą savivaldybės tarybai išvadą dėl pateikto tvirtinti Savivaldybės konsoliduotųjų ataskaitų rinkinio.

Atliekant Kauno miesto savivaldybės 2014 metų konsoliduotųjų ataskaitų rinkinio auditą, buvo sudaryta bendra audito strategija su Valstybės kontrole, ji pristatyta bendrame savivaldybių kontrolės ir audito tarnybų ir Valstybės kontrolės 3-ojo departamento pasitarime. Dalykiniuose pasitarimuose buvo aptarti audito proceso etapai.

Kad būtų tinkamai organizuojamas Tarnybos darbas ir teisės aktais nustatytų funkcijų įgyvendinimas, Savivaldybės kontrolierius kasmet rengia ir nustatyta tvarka derina su Savivaldybės tarybos Kontrolės komitetu veiklos planą ir jį tvirtina įsakymu. Vadovaujantis patvirtintu veiklos planu, kuriame yra numatyti praėjusių metų baigiamieji auditai ir einamųjų metų auditai, ribotos apimties finansiniai auditai, kontrolės funkcijos ir kita veikla, tarnautojams paskirstomos audito užduotys, numatomi įvykdymo terminai. 2014 metų veiklos planas sudarytas ir patvirtintas nustatytais terminais, įstatymo nustatyta tvarka pateiktas Valstybės kontrolei.

Tarnybos veiklos ataskaita parengta ir Savivaldybės tarybai teikiama vadovaujantis Lietuvos Respublikos vietos savivaldos įstatymu, Savivaldybės tarybos veiklos reglamentu ir Tarnybos veiklos nuostatais.

Tarnyba sėkmingai atliko visas 2014 metų veiklos plane numatytas ir Savivaldybės tarybos pavestas neplanines audito ir kontrolės užduotis. Veiklos auditai dėl valstybės lėšų, skirtų daugiabučių gyvenamųjų namų K. Veverskio g. 1, 3, 6 Kaune, statybai, panaudojimo ir sąmatoje numatytų medžiagų panaudojimo atitikimo ir finansinis ir veiklos auditas dėl Laisvės alėjos rekonstrukcijos eigos sustabdyti, nes vis dar vyksta teisminiai ginčai dėl gyvenamųjų namų K. Veverskio g.1, 3 ir 6, Kaune, statybos defektų, o Laisvės alėjos rekonstrukcijos darbai pradėti tik 2015 metų balandžio mėnesį.

Tarnyba 2014 metų pirmame pusmetyje užbaigė ankstesniais metais pradėtus auditus ir pradėjo naujus Savivaldybės įmonių ir Savivaldybės viešojo sektoriaus subjektų 2014 metų finansinių ir kitų ataskaitų duomenų ir veiklos vertinimus.

Tarnyba 2014 metais parengė ir pateikė visas reikalingas išvadas dėl Savivaldybės metinių ataskaitų, dėl skolinimosi galimybių, taip pat dėl koncesijų. Tarnybos atliktas audito darbas apėmė visų Savivaldybės biudžeto pajamų ir išlaidų duomenų vertinimą. Auditų metu buvo vertinti Savivaldybės turto ir įsipareigojimų duomenys, Savivaldybės turto naudojimo, valdymo ir disponavimo juo teisėtumas. Buvo parengtos atliktų užduočių ataskaitos ir išvados, jos pateiktos teisės aktų nustatyta tvarka. Visų auditų rezultatai buvo pristatyti Savivaldybės tarybos Kontrolės komiteto posėdžiuose. Tarnyba audito ataskaitose Savivaldybės administracijai pateikė susistemintas reikšmingas rekomendacijas. 2014 metų gruodžio 4 d. Savivaldybės tarybos Kontrolės komitetui buvo pateikta informacija apie 2013-2014 metais atliktų auditų ir patikrinimų ataskaitose pateiktų rekomendacijų įgyvendinimą. Savivaldybės administracija parengė priemonių planą pateiktų rekomendacijų įgyvendinimui. Finansinių (teisėtumų) ir veiklos auditų mastas 2014 metais nurodytas žemiau pateiktoje lentelėje.

**Lentelė**

**Finansinių (teisėtumo) ir veiklos auditų mastas 2014 metais**

|  |  |
| --- | --- |
| **2013 metais pradėti ir 2014 metais baigti auditai** | **2014 metais pradėti ir 2015 metais baigiami auditai** |
| Savivaldybės 2013 metų konsoliduotųjų ataskaitų rinkinių vertinimas; Savivaldybės iždo 2013 metų finansinių ataskaitų rinkinio vertinimas; Savivaldybės privatizavimo fondo 2013 metų finansinių ataskaitų rinkinio vertinimas; Savivaldybės administracijos 2013 metų ataskaitų rinkinių vertinimas | Savivaldybės 2014 metų konsoliduotųjų ataskaitų rinkinių vertinimas; Savivaldybės iždo 2014 metų finansinių ataskaitų rinkinio vertinimas; Savivaldybės administracijos 2014 metų ataskaitų rinkinių vertinimas |
| **Audituoti subjektai:**   * Kauno miesto savivaldybės administracija * Kauno miesto savivaldybės iždas * Kauno miesto savivaldybės privatizavimo fondas * 11 biudžetinių įstaigų:  1. Kauno lopšelis-darželis „Spindulėlis“ 2. Kauno lopšelis darželis „Varpelis“ 3. Kauno vaikų darželis „Šarkelė“ 4. Kauno Pilėnų pagrindinė mokykla 5. Kauno „Atžalyno" vidurinė mokykla 6. Kauno Stasio Lozoraičio vidurinė mokykla 7. Kauno Veršvų vidurinė mokykla 8. Kauno Aleksandro Puškino gimnazija 9. Kauno vaikų darželis „Aviliukas“ 10. Kauno miesto simfoninis orkestras 11. Kauno Žaliakalnio lopšelis darželis | **Audituojami subjektai:**   * Kauno miesto savivaldybės administracija * Kauno miesto savivaldybės iždas * 8 biudžetinės įstaigos:  1. Kauno Aleksoto lopšelis-darželis 2. Kauno lopšelis darželis „Svirnelis“ 3. Kauno vaikų darželis „Volungėlė“ 4. Kauno Jono Žemaičio – Vytauto progimnazija 5. Kauno Tito Masiulio jaunimo mokykla 6. Kauno Jono Jablonskio gimnazija 7. Kauno „Varpelio“ pradinė mokykla 8. Kauno Jono Laužiko specialioji mokykla  * Savivaldybės kontroliuojamos įmonės:  1. SĮ „Kapinių priežiūra“ 2. SĮ „Kauno planas“ |

**Lentelės tęsinys**

|  |  |  |  |
| --- | --- | --- | --- |
| **2013 metais pradėti ir 2014 metais baigti auditai** | | **2014 metais pradėti ir 2015 metais baigiami auditai** | |
| * Savivaldybės kontroliuojamos įmonės:  1. SĮ „Kapinių priežiūra“ 2. SĮ „Kauno planas“  * Veiklos auditas VšĮ „Girstučio“ kultūros ir sporto centras * ES fondų lėšų panaudojimo Kauno miesto savivaldybės administracijoje, Kauno miesto savivaldybės kontroliuojamose įmonėse ir kituose Kauno miesto savivaldybės administravimo subjektuose vertinimas * Auditas dėl M. ir K. Petrauskų lietuvių muzikos muziejaus restauravimo darbų ir juos pagrindžiančių dokumentų išvadų pateikimo * Auditas dėl AB „Autrolis“ atliktų Aleksoto funikulieriaus remonto darbų ir panaudotų lėšų | | * Veiklos auditų metu audituojamos viešosios įstaigos ir įmonės:  1. Kino teatras „Romuva“ 2. UAB „Stoties turgus“ 3. UAB „Kauno gatvių apšvietimas“  * Auditas dėl Kauno pilies (Pilies g. 17, Kaune) vandentiekio ir fekalinės kanalizacijos įvado, sanmazgo įrengimo, elektrofizikinio sienų sausinimo ir drėgmės surinkimo projektavimo ir statybos darbų ir juos pagrindžiančių dokumentų išvadų pateikimo | |
| **Auditų apimtis pagal Savivaldybės vykdomas programas** | | | |
| **Programa** | **Asignavimų panaudojimas 2013 m., tūkst. Lt** | **Programa** | **Asignavimų panaudojimas**  **2014 m., tūkst. Lt** |
| Miesto darnaus vystymosi programa | 4189,4 | Miesto darnaus vystymosi programa | 5986,7 |
| Investicijų programa | 52366,5 | Investicijų programa | 58260,4 |
| Viešųjų paslaugų teikimo programa | 68705,0 | Viešųjų paslaugų teikimo programa | 102894,6 |
| Savivaldybės finansuojamų įstaigų programa | 230385,0 | Savivaldybės finansuojamų  įstaigų programa | 244875,1 |
| Miesto aplinkos kokybės gerinimo programa | 30600,0 | Miesto aplinkos kokybės gerinimo programa | 53464,3 |
| Savivaldybės veiklos programa | 82062,1 | Savivaldybės veiklos programa | 122169,2 |
| Valstybinių funkcijų vykdymo programa | 268008,6 | Valstybinių funkcijų vykdymo programa | 226131,4 |
| **Iš viso:** | **736406,6** | **Iš viso:** | **813781,7** |

**II SKYRIUS**

**IŠVADA DĖL SAVIVALDYBĖS BIUDŽETO VYKDYMO ATASKAITŲ RINKINIO IR BIUDŽETO VYKDYMO TEISĖTUMO**

Tarnyba, prižiūrėdama, kaip vykdomas Savivaldybės biudžetas, siekdama nustatyti, ar Savivaldybės 2013 metų biudžeto vykdymo ataskaitų rinkinys (toliau – Ataskaitų rinkinys) sudarytas pagal Lietuvos Respublikos įstatymus, remdamasi Savivaldybės biudžeto vykdymo ataskaitų rinkinio audito ir Ataskaitų rinkinio vertinimo duomenimis, parengė ir Savivaldybės merui ir Savivaldybės tarybai 2014-05-23 pateikė išvadą Nr. AP/01-9 dėl Savivaldybės 2013 metų biudžeto vykdymo ataskaitų rinkinio ir Savivaldybės biudžeto vykdymo teisėtumo (toliau – Išvada).

Vadovaujantis Lietuvos Respublikos biudžeto sandaros įstatymu ir Savivaldybės tarybos veiklos reglamentu, už Ataskaitų rinkinio parengimą ir teisingą pagal Lietuvos Respublikos teisės aktus, reglamentuojančius šio rinkinio sudarymą, atsakinga Savivaldybės administracija, už jo pateikimą Savivaldybės tarybai atsakingas Savivaldybės administracijos direktorius. Savivaldybės kontrolieriaus pareiga pateikti Savivaldybės tarybai Išvadą yra nurodyta Vietos savivaldos įstatyme, Savivaldybės tarybos veiklos reglamente ir Tarnybos nuostatuose.

Pagrindinis Išvados tikslas – pateikti Savivaldybės tarybai informaciją, ar jai teikiamas Savivaldybės Ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktų reikalavimus, reglamentuojančius šio Ataskaitų rinkinio sudarymą, ir ar Savivaldybės biudžetas visais reikšmingais atžvilgiais vykdytas vadovaujantis teisės aktais, reglamentuojančiais Savivaldybės biudžeto lėšų naudojimą. Rengiant Išvadą nustatyti detalieji jos rengimo tikslai: pateikti Savivaldybės tarybai informaciją apie Savivaldybės biudžeto rodiklius ir bendrąsias Savivaldybės biudžeto tendencijas, taip pat apie pasiektą pažangą šalinant Tarnybos nustatytus trūkumus.

Tarnyba Ataskaitų rinkinio parengimą vertino pagal reikalavimus, nustatytus Lietuvos Respublikos biudžeto sandaros įstatyme ir Savivaldybės biudžeto sudarymo, vykdymo ir vykdymo atskaitomybės taisyklėse.

Siekiant Savivaldybės tarybai pateikti objektyvią informaciją apie Ataskaitų rinkinį buvo parinkta Išvados rengimo strategija. Išvada parengta ir Ataskaitų rinkinio vertinimas atliktas remiantis Tarnybos atliktų auditų ir kitų tikrinimų duomenimis, taip pat remiantis Ataskaitų rinkinio sudarymo teisinės bazės analizės, rinkinio sudėties ir duomenų analizės, Savivaldybės biudžeto rodiklių analizės ir Savivaldybės administracijos priemonių, šalinant nustatytus trūkumus, analizės rezultatais. Tarnybos atliktų auditų ataskaitose pažymėta, kad šios ataskaitos yra sudedamosios Išvados dalys.

Vertinant Savivaldybės 2013 metų Ataskaitų rinkinį, nustatyta, kad jis sudarytas iš tų Savivaldybės 2013 metų Ataskaitų rinkinio duomenų, kurių auditą Savivaldybės kontrolės ir audito tarnyba atliko. Auditas apėmė 2013 metais į Savivaldybės biudžeto gautų visų 738926,8 tūkst. Lt pajamų (įplaukų) ir 736766,5 tūkst. Lt panaudotų Savivaldybės biudžeto asignavimų (išmokų) duomenų vertinimą.

Išanalizavus audito ataskaitose pateiktas pastabas dėl duomenų, kurie yra įtraukti į Savivaldybės 2013 metų Ataskaitų rinkinį, teisingumo, nustatyta, kad audito metu nustatyti neatitikimai turi reikšmingos įtakos Savivaldybės 2013 metų Ataskaitų rinkinio duomenims:

1. Savivaldybės 2013 metų biudžeto vykdymo ataskaitoje (lentelė „Asignavimai“) ir Savivaldybės 2013 metų biudžeto asignavimų pagal programas ir asignavimų valdytojus savivaldybės savarankiškosioms funkcijoms atlikti vykdymo ataskaitoje neteisingai atskleisti duomenys apie įvykdytus asignavimus: eilutėje „Savivaldybės finansuojamų įstaigų veiklos programa“ Švietimo, kultūros ir turizmo plėtros reikalų valdybos įvykdyti asignavimai turtui įsigyti parodyti 158,0 tūkst. Lt mažesne suma, asignavimai darbo užmokesčiui – 2,8 tūkst. Lt mažesne suma, o asignavimai išlaidoms – 158,0 tūkst. Lt didesne suma.

2. Savivaldybės biudžeto vykdymo aiškinamasis raštas parengtas nesilaikant Lietuvos Respublikos finansų ministro patvirtintų Savivaldybės biudžeto vykdymo ir skolinių įsipareigojimų statistinių ataskaitų teikimo Finansų ministerijai taisyklių 6.1 punkto reikalavimų, nes aiškinamajame rašte nenurodyti pagrindiniai Savivaldybės išlaidų sąmatų vykdymo (nevykdymo) rodikliai ir nepaaiškintos priežastys, dėl kurių Savivaldybės biudžeto asignavimų planas neįvykdytas 36328,4 tūkst. Lt.

Įvertinusi audito metu nustatytų dalykų poveikį Savivaldybės 2013 metų Ataskaitų rinkinio duomenims, Tarnyba Išvadoje pareiškė sąlyginę nuomonę dėl Savivaldybės 2013 metų Ataskaitų rinkinio.

Išanalizavus audito pastabas dėl Savivaldybės biudžeto vykdymo teisėtumo 2013 metais, nustatyti reikšmingi teisės aktų nesilaikymo atvejai:

1. Savivaldybės administracijos direktorius, Švietimo, kultūros ir turizmo plėtros reikalų valdybos direktorius ir jam pavaldžių įstaigų (Kauno vaikų darželis „Šarkelė“, Kauno Aleksandro Puškino gimnazija, Kauno Stasio Lozoraičio vidurinė mokykla) vadovai neužtikrino, kad programų sąmatos būtų sudaromos ir tikslinamos pagal Lietuvos Respublikos valstybės ir savivaldybių biudžetų pajamų ir išlaidų klasifikacijos reikalavimus, dėl to dalis biudžeto asignavimų (870,2 tūkst. Lt) buvo suplanuoti sąmatose netinkamai ir panaudoti nesivadovaujant patvirtintomis sąmatomis.

2. Dėl Kauno vaikų darželio „Aviliukas“ auditui pateiktų nepakankamų duomenų negalėjome įvertinti Savivaldybės biudžeto vykdymo ataskaitose nurodytų 307,4 tūkst. Lt asignavimų darbo užmokesčiui ir 96,3 tūkst. Lt asignavimų soc. draudimo įmokoms panaudojimo teisėtumo.

3. Savivaldybės administracija nesilaikė Lietuvos Respublikos 2013 metų valstybės biudžeto ir savivaldybių biudžetų finansinių rodiklių patvirtinimo įstatymo 14 straipsnio 3 dalies reikalavimo, nes iš 2012 metų biudžeto lėšų likučio 3595,3 tūkst. Lt panaudojo 2013 metų išlaidoms apmokėti, o ne 2013 m. sausio 1 d. esančiam įsiskolinimui už suteiktas paslaugas, atliktus darbus ir įsigytas prekes padengti.

4. Savivaldybės administracija ir pavaldžios įstaigos (Kauno „Atžalyno“ vidurinė mokykla, Kauno vaikų darželis „Aviliukas“, Kauno vaikų darželis „Šarkelė“) 2013 metais įsigijo 117,9 tūkst. Lt vertės prekių ir paslaugų, netaikydamos Lietuvos Respublikos viešųjų pirkimų įstatyme ir įstaigų Supaprastintų viešųjų pirkimų taisyklėse nustatytų viešųjų pirkimų procedūrų.

Įvertinusi audito metu nustatytų dalykų poveikį, Tarnyba Išvadoje pareiškė sąlyginę nuomonę dėl Savivaldybės biudžeto vykdymo teisėtumo.

Tarnyba Išvadoje taip atkreipė dėmesį į pastebėjimus, kurie neturi įtakos nuomonei, tačiau yra svarbūs. Savivaldybės administracija 2013 metais prisiėmė 58560,8 tūkst. Lt įvairių Savivaldybės biudžeto įsipareigojimų, neturėdama patvirtintų finansavimo šaltinių; Savivaldybė 2013 metais bankui negrąžino 20000,0 tūkst. Lt trumpalaikės paskolos; Savivaldybės administracija biudžeto lėšomis mokėtinų sumų likutį metų pabaigoje nurodė 1372,7 tūkst. Lt mažesnį, nes ne tame laikotarpyje užregistravo Savivaldybės biudžeto lėšomis mokėtinas sumas.

Išvada parengta ir Ataskaitų rinkinio vertinimas atliktas remiantis Tarnybos atliktų auditų ir kitų tikrinimų duomenimis. Buvo remtasi išorės finansinio (teisėtumo) audito, apėmusio Savivaldybės 2013 metų biudžeto vykdymo ataskaitų rinkinio: biudžeto pajamų ir išlaidų plano vykdymo 2013-12-31 ataskaitos (forma Nr. 1-sav.-metinė), biudžeto išlaidų sąmatos vykdymo 2013-12-31 ataskaitos (forma Nr. 2-sav.-metinė), biudžeto vykdymo aiškinamojo rašto duomenų vertinimą ir Savivaldybės biudžeto lėšų valdymo, naudojimo, disponavimo jomis teisėtumo ir jų naudojimo įstatymų nustatytiems tikslams vertinimą, rezultatais. Šio audito rezultatai buvo pateikti 2014 m. gegužės 23 d. audito ataskaitoje Nr. AP-9 ir audito išvadoje Nr. AP/01-8. Atlikus auditą nustatyti šie neatitikimai Savivaldybės 2013 metų biudžeto vykdymo ataskaitų rinkinyje:

1. Savivaldybės administracija ir Švietimo, kultūros ir turizmo plėtros reikalų valdybos direktoriui pavaldžios biudžetinės įstaigos (Kauno vaikų darželis „Šarkelė“, Kauno Aleksandro Puškino gimnazija, Kauno Stasio Lozoraičio vidurinė mokykla) 870,2 tūkst. Lt biudžeto asignavimų suplanavo, panaudojo ir kasines išlaidas apskaitė nesilaikydamos Lietuvos Respublikos valstybės ir savivaldybių biudžetų pajamų ir išlaidų klasifikacijos reikalavimų, todėl Savivaldybės biudžeto išlaidų sąmatos vykdymo 2013-12-31 ataskaitoje (forma Nr. 2-sav.-metinė) kasinės išlaidos parodytos didesnės šiuose straipsniuose: „Kiti pastatai ir statiniai“ – 530,0 tūkst. Lt, „Kitos paslaugos“ – 173,9 tūkst. Lt, „Ilgalaikio materialiojo turto einamasis remontas“ – 158,0 tūkst. Lt, „Kitos prekės“ – 5,5 tūkst. Lt, „Darbdavių socialinė parama pinigais“ – 2,8 tūkst. Lt; ir kasinės išlaidos parodytos mažesnės šiuose straipsniuose: „Žemė“ – 530,0 tūkst. Lt, „Komunalinės paslaugos“ – 173,9 tūkst. Lt, „Negyvenamieji pastatai“ – 158,0 tūkst. Lt, „Spaudiniai“ – 5,5 tūkst. Lt, „Darbo užmokestis pinigais“ – 2,8 tūkst. Lt.

2. Savivaldybės biudžeto vykdymo aiškinamasis raštas parengtas nesilaikant Lietuvos Respublikos finansų ministro patvirtintų Savivaldybės biudžeto vykdymo ir skolinių įsipareigojimų statistinių ataskaitų teikimo Finansų ministerijai taisyklių 6.1 punkto reikalavimų, nes aiškinamajame rašte nenurodyti pagrindiniai Savivaldybės išlaidų sąmatų vykdymo (nevykdymo) rodikliai ir priežastys, dėl kurių Savivaldybės biudžeto asignavimų planas neįvykdytas.

Taip pat nustatyti reikšmingi teisės aktų nesilaikymo atvejai dėl Savivaldybės biudžeto lėšų valdymo, naudojimo, disponavimo jomis teisėtumo ir jų naudojimo įstatymų nustatytiems tikslams 2013 metais Savivaldybės administracijoje ir Savivaldybės įstaigose. Šio audito ataskaita yra sudėtinė Išvados dalis.

Tarnyba, įgyvendindama pasirinktus detalius tikslus, Išvadoje pateikė susistemintą informaciją apie Savivaldybės biudžeto pajamas ir jų struktūrą, biudžeto išlaidas ir jų struktūrą, asignavimų panaudojimą pagal išlaidų ekonominę klasifikaciją, taip pat informaciją apie Savivaldybės administracijai teiktų rekomendacijų įgyvendinimą ir nustatytų trūkumų šalinimą. Taip pat buvo pateikta susisteminta informacija apie audito metu nustatytus teisės aktų nesilaikymo atvejus, klaidas ir netikslumus, kadangi atliktų auditų ataskaitos ir išvados buvo pateiktos Savivaldybės merui, Savivaldybės administracijos direktoriui ir audituotų subjektų vadovams.

**III SKYRIUS**

**IŠVADA DĖL SAVIVALDYBEI NUOSAVYBĖS TEISE PRIKLAUSANČIO IR PATIKĖJIMO TEISE VALDOMO VALSTYBĖS TURTO 2013 METŲ ATASKAITOS**

Pagal Valstybės ir savivaldybių turto valdymo, naudojimo ir disponavimo juo įstatymą, Savivaldybei nuosavybės teise priklausančio ir patikėjimo teise valdomo valstybės turto ataskaitą (toliau – Turto ataskaita) Lietuvos Respublikos Vyriausybės nustatyta tvarka rengia Savivaldybės administracija ir teikia Savivaldybės tarybai tvirtinti.

Tarnyba privalo iki kiekvienų metų birželio 15 dienos pateikti Savivaldybės tarybai išvadą dėl Turto ataskaitos.

Tarnyba, vadovaudamasi Vietos savivaldos įstatymu, Valstybės ir savivaldybių turto valdymo, naudojimo ir disponavimo juo įstatymu, remdamasi Savivaldybės viešojo sektoriaus subjektų 2013 metų finansinių ataskaitų auditų ir patikrinimų duomenimis, 2014 metais parengė ir Savivaldybės tarybai pateikė išvadą dėl Savivaldybei nuosavybės teise priklausančio ir patikėjimo teise valdomo valstybės turto 2013 metų ataskaitos (toliau – Išvada). Pažymėtina, kad Lietuvos Respublikos Vyriausybė 2014 m. rugsėjo 24 d. nutarimu Nr. 1012 pripažino nuo 2014-10-01 netekusiu galios Lietuvos Respublikos Vyriausybės 2001 m. spalio 17 d. nutarimą Nr. 1226 „Dėl savivaldybei nuosavybės teise priklausančio turto ir savivaldybės patikėjimo teise valdomo valstybės turto ataskaitos rengimo“ su visais pakeitimais ir papildymais, todėl Tarnyba teiks pasiūlymą Tarybai neberengti aukščiau minimos Išvados.

Turto ataskaitos vertinimo tikslas – nustatyti, ar vertinama Turto ataskaita parengta pagal Lietuvos Respublikos ir Savivaldybės institucijų teisės aktų reikalavimus, nustatytus Turto ataskaitai parengti.

Rengiant Išvadą buvo atsižvelgta į Turto ataskaitos rengimo principus. Išvada parengta remiantis Turto ataskaitos vertinimo, atlikto analizuojant jos sudarymo teisinę bazę ir pasikeitimus joje, Turto ataskaitos sudėtį, Turto ataskaitos duomenų atitiktį kitų ataskaitų duomenims ir kitiems duomenims, Savivaldybės biudžeto asignavimų valdytojų vadovaujamų Savivaldybės administracijos padalinių ir Savivaldybės įmonių finansinių auditų, atliktų pagal Valstybinio audito reikalavimus, rezultatais, turinčiais įtakos Turto ataskaitos duomenims.

Tarnyba, įgyvendindama pagrindinį Išvados tikslą, parengė ir Savivaldybės tarybai pateikė 2014 m. liepos 1 d. išvadą Nr. AP/01-12 „Dėl Kauno miesto savivaldybei nuosavybės teise priklausančio bei patikėjimo teise valdomo valstybės turto 2013 metais ataskaitos“, kurioje nurodė, kad, išskyrus tam tikrus svarbius pastebėjimus, Turto ataskaita parengta pagal Lietuvos Respublikos ir savivaldybių turto valdymo, naudojimo ir disponavimo juo įstatymo ir Savivaldybės institucijų reikalavimus, nustatytus Turto ataskaitai sudaryti, joje nėra reikšmingų iškraipymų, lyginant su Savivaldybės administracijos tvarkomais duomenimis, iš kurių Turto ataskaita buvo sudaryta.

Turto ataskaitoje nepagrįstai 1471,9 tūkst. Lt sumažinti 2013 metų pabaigos Savivaldybei nuosavybės teise priklausančio nefinansinio ilgalaikio materialaus turto duomenys ir 126,0 tūkst. Lt padidinti Savivaldybės patikėjimo teise valdomo valstybės turto duomenys.

Turto ataskaitoje pateikti 2013 metų pabaigos finansinio turto duomenys padidinti 8617,8 tūkst. Lt dėl neteisingai taikyto nuosavybės metodo apskaitant investicijas į kontroliuojamus, asocijuotus ir kitus subjektus bei į Turto ataskaitą įtrauktų Savivaldybės biudžetinių įstaigų, išteklių fondų įsiskolinimų.

Turto ataskaitoje pateikti 2013 metų pabaigos įsipareigojimų duomenys sumažinti 7671,3 tūkst. Lt, kadangi į Turto ataskaitą neįtraukti Savivaldybės administracijos, išteklių fondų ir Savivaldybės įmonių įsipareigojimai.

Dėl nepakankamai korektiškai tvarkomos apskaitos ir įmonių duomenų nepakankamumo audito metu nepatvirtinti Turto ataskaitoje pateikti duomenys apie 90264,6 tūkst. Lt nefinansinį turtą (ilgalaikį materialųjį turtą) metų pabaigoje ir 184014,7 tūkst. Lt įsipareigojimus metų pabaigoje.

Dėl Savivaldybės 2013 metų Turto ataskaitos duomenų pareikšta sąlyginė nuomonė.

Išvadoje atkreipiamas dėmesys, kad 2013 metais buvo atvejų, kai Savivaldybės turtas buvo valdomas, naudojamas ir disponuojama juo nesilaikant teisės aktų reikalavimų.

Išvadoje buvo pateikta susisteminta informacija apie audito metu nustatytus teisės aktų nesilaikymo atvejus, klaidas ir netikslumus, kadangi atliktų auditų ataskaitos ir išvados buvo pateiktos Savivaldybės merui, Savivaldybės administracijos direktoriui.

Išvada Savivaldybės tarybos veiklos reglamente nustatytu laiku buvo pateikta Savivaldybės tarybai, Savivaldybės merui ir Savivaldybės administracijos direktoriui.

**IV SKYRIUS**

**SAVIVALDYBĖS KONSOLIDUOTŲJŲ FINANSINIŲ ATASKAITŲ RINKINIO AUDITO REZULTATAI**

Pagal Lietuvos Respublikos viešojo sektoriaus atskaitomybės įstatymą savivaldybės konsoliduotųjų finansinių ataskaitų rinkinys – savivaldybės biudžetinių įstaigų, savivaldybės išteklių fondų ir kitų savivaldybės kontroliuojamų viešojo sektoriaus subjektų finansinių ataskaitų rinkinys, parengtas kaip vieno viešojo sektoriaus subjekto finansinių ataskaitų rinkinys.

Pagal nustatytą viešojo sektoriaus subjektų grupių finansinėms ataskaitoms konsoliduoti sudėtį ir konsolidavimo schemą Savivaldybės konsoliduotųjų finansinių ataskaitų rinkinys priskiriamas II konsolidavimo lygiui, o už jo parengimą atsakinga Savivaldybės administracija. Vadovaujantis konsolidavimo schema, į 2013 metų Savivaldybės konsoliduotųjų finansinių ataskaitų rinkinį turėjo būti konsoliduoti 222 viešojo sektoriaus subjektų finansinių ataskaitų duomenys, Savivaldybės administracija konsoliduotųjų finansinių ataskaitų rinkinį parengė atlikusi visų 222 viešojo sektoriaus subjektų konsolidavimo procedūras. Vadovaudamasi 2013 metų konsolidavimo kalendoriuje nustatytais terminais, Savivaldybės administracija šį rinkinį patvirtino viešojo sektoriaus apskaitos ir ataskaitų konsolidavimo sistemoje (VSAKIS) 2014 m. gegužės 28 d., o Tarnybai vertinti pateikė 2014 m. birželio 6 d.

Savivaldybės administracijos direktorius yra atsakingas už Savivaldybės konsoliduotųjų

finansinių ataskaitų rinkinio parengimą ir teisingą pateikimą pagal Lietuvos Respublikos viešojo sektoriaus apskaitos ir finansinės atskaitomybės standartus. Tarnybos pareiga, remiantis atliktu auditu, pareikšti nuomonę dėl Savivaldybės 2013 metų konsoliduotųjų finansinių ataskaitų rinkinio.

Auditas buvo atliktas pagal Valstybinio audito reikalavimus ir Tarptautinius audito standartus, kuriuose nustatyta, jog auditas turi būti planuojamas ir atliktas taip, kad būtų gautas pakankamas užtikrinimas dėl Savivaldybės konsoliduotųjų finansinių ataskaitų rinkinio duomenų tinkamo ir teisingo pateikimo. Audito rezultatai buvo pateikti audito ataskaitoje ir audito išvadoje. Tarnyba 2014 m. liepos 3 d. parengė audito ataskaitą Nr. AP-14 ir audito išvadą Nr. AP/01-13 ir jas pateikė Savivaldybės merui ir Savivaldybės administracijos direktoriui.

Lietuvos Respublikos vietos savivaldos įstatymo 16 straipsnio 2 dalies 15 punktu nustatyta išimtinė savivaldybės tarybos kompetencija – savivaldybės biudžeto ir savivaldybės konsoliduotųjų ataskaitų rinkinio tvirtinimas Biudžeto sandaros įstatymo ir Viešojo sektoriaus atskaitomybės įstatymo nustatyta tvarka, o 16 straipsnio 3 dalies 2 ir 5 punktais – paprastoji savivaldybės tarybos kompetencija – savivaldybės biudžetinių įstaigų ir savivaldybės viešųjų įstaigų (kurių savininkė yra savivaldybė) finansinių ataskaitų rinkinių tvirtinimas. Pastebime, kad Savivaldybės teisės aktuose nereglamentuota, kaip įgyvendinama LR Vietos savivaldos įstatyme nustatyta Savivaldybės tarybos kompetencija tvirtinti Savivaldybės biudžetinių įstaigų finansinių ataskaitų rinkinius. Šis trūkumas buvo nurodytas ir ankstesnių metų audito ataskaitoje. Atsižvelgiant į Tarnybos pateiktą rekomendaciją, Savivaldybės taryba 2014-11-06 sprendimu Nr. 525 nusprendė pavesti Savivaldybės administracijos direktoriui tvirtinti Savivaldybės biudžetinių įstaigų metinius finansinių ataskaitų rinkinius.

Savivaldybės 2013 metų Savivaldybės konsoliduotųjų finansinių ataskaitų rinkinio ataskaitose pateiktų ataskaitinio laikotarpio pradžios duomenų negalėjome patvirtinti, nes atlikusi 2012 metų Savivaldybės konsoliduotųjų finansinių ataskaitų finansinį (teisėtumo) auditą Tarnyba atsisakė pareikšti nuomonę dėl Savivaldybės 2012 metų konsoliduotųjų finansinių ataskaitų rinkinio, kuriame nebuvo galima įsitikinti dalies finansavimo sumų, pagrindinės veiklos pajamų, sąnaudų, ilgalaikio turto, įsipareigojimų, grynojo turto duomenų tikrumu ir teisingumu.

Nustatyta, kad Savivaldybės administracija neužtikrino, kad Savivaldybės 2013 metų konsoliduotųjų finansinių ataskaitų aiškinamasis raštas būtų parengtas pagal VSAFAS reikalavimus ir jame atskleista informacija būtų tiksli, nes: aiškinamajame rašte nurodytas netikslus kontroliuojamų, asocijuotųjų ir kitų subjektų skaičius; apskaitos politika atskleista nepilnai, nesivadovaujant 6-ojo VSAFAS „Finansinių ataskaitų aiškinamasis raštas“ reikalavimais; pateikta ne visa privaloma informacija aiškinamojo rašto pastabose, nesivadovaujant 12-ojo VSAFAS „Ilgalaikis materialusis turtas”, 13-ojo VSAFAS „Nematerialusis turtas“, 6-ojo VSAFAS „Finansinių ataskaitų aiškinamasis raštas“, 7-ojo VSAFAS „Apskaitos politikos, apskaitinių įverčių keitimas ir klaidų taisymas“, 17-ojo VSAFAS „Finansinis turtas ir finansiniai įsipareigojimai“, 19-ojo VSAFAS „Nuoma, finansinė nuoma (lizingas) ir kitos turto perdavimo sutartys“ reikalavimais.

Savivaldybės konsoliduotųjų finansinių ataskaitų rinkinys buvo rengiamas konsolidavus žemesniojo lygio viešojo sektoriaus subjektų finansines ataskaitas. Žemesniojo lygio ataskaitose nustatyti iškraipymai turėjo įtakos Savivaldybės konsoliduotųjų finansinių ataskaitų rinkinio duomenų teisingumui.

Savivaldybės administracija neteisingai apskaitė pinigų, skirtų valstybės garantijų nuomininkams išmokėti, likučius, apskaitydama investicijas į kontroliuojamus, asocijuotus ir kitus subjektus, neteisingai taikė nuosavybės metodą, apskaitoje neužregistravo dalies VšĮ „Girstučio“ kultūros ir sporto centro atliktų pastato esminio pagerinimo darbų, o atskiros įstaigos į Viešojo sektoriaus apskaitos ir ataskaitų konsolidavimo informacinė sistemą (VSAKIS) pateikė nekorektiškus duomenis, neteisingai apskaitė nebaigtos statybos sąskaitos likučius ir neteisingai skaičiavo ilgalaikio materialiojo turto nusidėvėjimą. Nustatytos klaidos ir neatitikimai Savivaldybės 2013 metų konsoliduotose finansinėse ataskaitose buvo reikšmingi.

Savivaldybės administracija, registruodama pagal koncesijos sutartis sukurtą ir įgytą turtą ir įsipareigojimus, nesivadovavo viešojo sektoriaus finansinės atskaitomybės standartų nuostatomis, apskaitydama nekilnojamąsias kultūros vertybes ir neatlygintinai gautą turtą, atskirais atvejais jų neįvertino tikrąja verte, apskaitydama investicijas į kontroliuojamus, asocijuotus ir kitus subjektus, neteisingai taikė nuosavybės metodą, su tiekėjais nesuderino dalies skolų likučių, o Savivaldybės iždas neįvertino iš valstybės biudžeto gautinų kompensacijų už valstybės išperkamą nekilnojamąjį turtą amortizuota savikaina. Dėl to negalėjome patvirtinti Savivaldybės 2013 metų konsoliduotose finansinėse ataskaitose dalies duomenų teisingumo.

Remdamasi atlikto finansinio (teisėtumo) audito rezultatais, Tarnyba pareiškė sąlyginę nuomonę dėl Savivaldybės 2013 metų konsoliduotų finansinių ataskaitų rinkinio.

Audito metu buvo vertintas turto valdymo, naudojimo, disponavimo juo teisėtumas ir jo naudojimas įstatymų nustatytiems tikslams. Savivaldybės įstaigų vadovai yra atsakingi už jiems perduoto turto naudojimo teisėtumą bei efektyvią vidaus kontrolę. Savivaldybės administracija ir biudžetinės įstaigos neužtikrino, kad Savivaldybės turtas būtų valdomas, naudojamas ir disponuojama juo teisės aktų nustatyta tvarka. Remdamasi atlikto finansinio (teisėtumo) audito rezultatais, Tarnyba pareiškė sąlyginę nuomonę dėl turto valdymo, naudojimo ir disponavimo juo teisėtumo ir jo naudojimo įstatymų nustatytiems tikslams.

Pastebėti ir kiti dalykai, neturintys įtakos sąlyginės nuomonės pareiškimui, tačiau svarbūs ir reikšmingi: Administracija pagal koncesijos sutartį Nr. 1717 su UAB „Kamesta“ sukurto turto ir (ar) susijusių įsipareigojimų nėra inventorizavusi ir jie apskaitoje neužregistruoti, o Administracijos apskaitos politikoje nereglamentuota pagal koncesijos sutartis sukurto ir įgyto turto ir įsipareigojimų pripažinimo apskaita. Pažymėtina, kad Savivaldybei ir UAB „Kamesta“ sutarus, Administracijos direktorius A. Nesteckis 2012-05-29 pasirašė taikos sutartį su UAB „Kamesta“ dėl nesumokėto koncesijos mokesčio grąžinimo ir susitarė jį sumokėti iki 2013-06-10. Kadangi Administracija nesilaikė sutarties sąlygų ir negrąžino įsiskolinimo, 2013-09-10 antstolė S. Vaicekauskienė nusirašė nuo Administracijos banko sąskaitos 8525,7 tūkst. Lt nesumokėtą koncesijos mokestį ir 342,5 tūkst. Lt antstolės mokestį už teismo sprendimo vykdymą. Savivaldybė 2013-12-12 pateikė Kauno apylinkės teismui skundą dėl prokuratūros atsisakymo taikyti viešojo intereso gynimo priemones, pripažįstant pirmiau minėtą koncesijos sutartį negaliojančia nuo jos sudarymo momento. Atkreipiamas dėmesys, kad Administracija ateityje galimai gali patirti ženklių finansinių nuostolių (siekiant valdyti riziką, jokie atidėjiniai dėl to nesudaryti).

Savivaldybės administracijos direktoriui, asignavimų valdytojui Savivaldybės administracijos Švietimo, kultūros ir turizmo reikalų valdybos direktoriui ir audituotų įstaigų vadovams dėl audito metu nustatytų neatitikimų buvo teiktos rekomendacijos. Pažymėtina, kad audituotos įstaigos geranoriškai reagavo į pateiktus pastebėjimus ir audito metu ėmėsi priemonių įgyvendinti pateiktas rekomendacijas.

**V SKYRIUS**

**SAVIVALDYBĖS ĮMONIŲ FINANSINIŲ ATASKAITŲ RINKINIŲ AUDITO REZULTATAI**

Tarnyba 2014 metų pirmą pusmetį užbaigė dviejų Savivaldybės įmonių 2013 metų finansinių ataskaitų rinkinių ir Savivaldybės įmonių veiklos ataskaitų auditus ir 2014 metų antrą pusmetį pradėjo šių įmonių 2014 metų finansinių ataskaitų rinkinių finansinius auditus.

Audito rezultatai buvo pateikti audito ataskaitose ir audito išvadose.

Audito ataskaitos ir audito išvados buvo pateiktos Savivaldybės merui, Savivaldybės administracijos direktoriui ir audituotoms įmonėms. Įmonių audito rezultatai buvo pristatyti Savivaldybės tarybos Kontrolės komiteto posėdyje.

Audito ataskaitose buvo pateiktos rekomendacijos trūkumams pašalinti ir vidaus kontrolei tobulinti. Audito ataskaitos yra sudėtinės dalys išvados, teikiamos Savivaldybės tarybai dėl Savivaldybei nuosavybės teise priklausančio ir patikėjimo teise valdomo valstybės turto ataskaitos.

Tarnyba vykdė atliekamų auditų valdymą ir vidinę peržiūrą. Siekiant sėkmingai atlikti auditus, vykdant auditų valdymo funkcijas, buvo susitikta su audituojamų įmonių vadovais ir kartu aptartos buvusios ir naujos problemos, galimi jų sprendimo būdai, taip pat aptartos svarbios pastabos, dėl kurių gali būti sąlygojama auditorių nuomonė ir modifikuojama finansinio audito išvada.

Savivaldybės įmonių teises ir pareigas įgyvendinanti institucija – Savivaldybės administracijos direktorius, remdamasis auditų duomenimis, patvirtino Savivaldybės įmonių finansines ataskaitas.

Tarnybos atliktų finansinių auditų analizė parodė, kad dažniausiai nustatomi Lietuvos Respublikos teisės aktų, reglamentuojančių turto valdymą, naudojimą ir disponavimą juo, nesilaikymo atvejai, Savivaldybės institucijų priimtų teisės aktų nesilaikymo atvejai, taip pat nustatomi dalykai, apribojantys audito apimtį.

Pastebėta tam tikra audituotų įmonių pažanga šalinant nustatytus trūkumus ir įgyvendinant teiktas rekomendacijas.

Pažymėtina, kad audituotų savivaldybės įmonių vadovai ir apskaitos darbuotojai geranoriškai teikė auditui reikalingą informaciją ir tinkamai reagavo į Tarnybos pareikštas pastabas dėl nustatytų neatitikimų ir pasiūlymų vidaus kontrolei tobulinti ir apskaitai tvarkyti.

Toliau pateikiama susisteminta informacija apie audituotų Savivaldybės kontroliuojamų įmonių finansinių ataskaitų auditų rezultatus.

**5.1. Savivaldybės įmonės „Kapinių priežiūra“ finansinis auditas**

Tarnyba atliko savivaldybės įmonės „Kapinių priežiūra“ (toliau – Įmonė) 2013 metų finansinių ataskaitų rinkinio ir turto valdymo, naudojimo ir disponavimo juo teisėtumo auditą ir įvertino, ar įmonės 2013 metų veiklos ataskaitoje pateikti duomenys atitinka įmonės 2013 metų finansinių ataskaitų duomenis.

Remdamasi atlikto finansinio audito rezultatais, Tarnyba pareiškė sąlyginę nuomonę dėl Įmonės 2013 metų finansinių ataskaitų ir dėl patikėto turto valdymo, naudojimo ir disponavimo juo teisėtumo. Dėl Įmonės metų veiklos ataskaitos reikšmingų pastabų Tarnyba nepateikė.

Įmonės audito ataskaitoje nurodyti trūkumai ir rekomenduota juos pašalinti. Audito metu buvo nustatyti audito apimties apribojimai.

Dėl Įmonės apskaitos duomenų nepakankamumo (prarasti ir neatkurti dokumentai) negalėjome įvertinti ir patvirtinti Įmonės balanso straipsnio „Pastatai ir statiniai“ 2013 metų pradžios ir pabaigos likučių duomenyse nurodytos 419861,20 Lt turto sumos ir balanso straipsnio „Nuosavas kapitalas“ 2013 metų pradžios ir pabaigos likučių duomenyse ir nuosavo kapitalo pokyčių ataskaitos duomenyse nurodytos 517152 Lt savininko kapitalo sumos tikrumo ir teisingumo ir atitinkamų duomenų, atskleistų aiškinamajame rašte. Daliai šio turto skaičiuojamas nusidėvimas, todėl, Įmonei išsiaiškinus dėl minėto turto įrašymo į apskaitą, gali keistis Įmonės turtas ir nuosavas kapitalas.

Dėl to, kad Įmonėje 2013 metais nebuvo patvirtinti ilgalaikio turto nusidėvėjimo skaičiavimo metodai ir normatyvai, negalėjome patvirtinti Įmonės pelno (nuostolių) 2013 metų ataskaitos eilutės „Veiklos sąnaudos“ duomenyse nurodytos 205902,67 Lt sumos tikrumo ir teisingumo bei eilutės „Pardavimo savikaina“ 42148,90 Lt sumos tikrumo ir teisingumo.

Įmonė balanso straipsnio „Kitas materialusis turtas“ 2013 metų pabaigos likučių duomenyse neapskaitė 5909,09 Lt ilgalaikio turto, todėl 2013 metų finansinių ataskaitų ilgalaikio turto likučių duomenyse likutis nurodytas 5909,09 Lt mažesne suma. Negalėjome įvertinti, ar Įmonė teisėtai valdė, naudojo ir disponavo turtą, kurio įsigijimo dokumentų neturi ir nėra atkūrusi.

Įmonė nesivadovavo Nekilnojamojo turto registro įstatymo reikalavimais dėl daiktinės patikėjimo teisės registravimo, nes daliai pastatų ir statinių neužregistravo patikėjimo teisės. Įmonė pastatė kolumbariumus, kurių vieta nebuvo nustatyta teritorijų planavimo dokumentuose.

Įmonė 2013 m. spalio 18 dieną sudarė faktoringo sutartį su AB DNB banku, sandorio suma 450910,75 Lt. Įmonės įstatų 30 punktas nustato, kad Įmonės vadovas turi teisę vienvaldiškai sudaryti sandorius, kurių vertė mažesnė kaip 1/20 Įmonės savininko kapitalo. Didesnės vertės sandoriams sudaryti Įmonės vadovas turi gauti valdybos pritarimą. Faktoringo sutartis sudaryta neturint valdybos pritarimo. Atkreipiame dėmesį, kad Įmonės valdyba 2013-02-08 valdybos posėdyje patvirtino Įmonės būtinojo inventoriaus ir ilgalaikio turto įsigijimo 2013 m. planą. Įmonė 2013 metais įsigijo ilgalaikį turtą nesivadovaujant Įmonės valdybos patvirtintu inventoriaus ir ilgalaikio turto įsigijimo 2013 m. planu.

Pastebėta, kad Įmonė perkant vandentiekio įrengimo darbus (150525,39 Lt) nesivadovavo LR Viešųjų pirkimų įstatymo ir Įmonės supaprastintų viešųjų pirkimų taisyklių nuostatomis ir pritaikė netinkamą viešųjų pirkimų būdą.

Dalį rekomendacijų Įmonė įgyvendino arba numatė priemones joms įgyvendinti. Pastebėta, kad Įmonė įgyvendino ne visas rekomendacijas.

**5.2. Savivaldybės įmonės „Kauno planas“ finansinis auditas**

Tarnyba atliko savivaldybės įmonės „Kauno planas“ (toliau – Įmonė) 2013 metų finansinių ataskaitų rinkinio ir turto valdymo, naudojimo ir disponavimo juo teisėtumo auditą. Taip pat Tarnyba įvertino, ar Įmonės 2013 metų veiklos ataskaitoje pateikti duomenys atitinka Įmonės 2013 metų finansinių ataskaitų duomenis.

Remdamasi atlikto finansinio audito rezultatais, Tarnyba pareiškė besąlyginę nuomonę dėl Įmonės 2013 metų finansinių ataskaitų ir sąlyginę nuomonę dėl Įmonei patikėto turto valdymo, naudojimo ir disponavimo juo teisėtumo.

Siekiant įvertinti Įmonės finansinę būklę, buvo nustatyti Įmonės veiklą apibūdinantys kiekybiniai ir santykiniai rodikliai pagal Įmonės 2013 metų finansinių ataskaitų elementuose pateiktą 2013 m. gruodžio 31 d. informaciją. Nustatyta, kad Įmonės nepaskirstytas pelnas (1292200 Lt) susideda iš ataskaitinių metų 765415 Lt nuostolio ir 526785 Lt ankstesnių metų pelno. Įmonė 2013 metais nesivadovavo Valstybės ir savivaldybės įmonių įstatymo 13 straipsnio 2 dalimi ir Įmonės įstatų 44.1 papunkčio nuostatomis, nurodančiomis, kad Įmonė turi užtikrinti efektyvų savininko perduoto turto valdymą ir naudojimą, nes naudodama patikėtą turtą negavo pelno, o patyrė 765415 Lt nuostolį.

Savivaldybės administracijos direktoriaus 2013 m. gegužės 14 d. įsakymu Nr. 1457 „Dėl Kauno savivaldybės įmonės „Kauno planas“ 2012 metų finansinių ataskaitų rinkinio ir pelno (nuostolių) paskirstymo“ ilgalaikiam turtui įsigyti skirta 124000 Lt ir pastato Kęstučio g. 66A remontui ir rekonstrukcijai skirta 172000 Lt. Įmonėje 2013 metais ilgalaikio turto įsigyta už 731 Lt, o pastato remontui ir rekonstrukcijai lėšos nepanaudotos.

Įmonė 2013 metais gavo 10 proc. mažiau pajamų negu 2012 metais. Apie 75 proc. pajamų buvo gautos už projektavimo darbus pagal sutartis su Savivaldybės administracija, o likusi dalis – iš kitų juridinių bei fizinių asmenų. Įmonės 2013 metų veiklos sąnaudos padidėjo 4 proc. ,o pardavimų savikaina – 18 proc. didesnė negu 2012 metais. Mažėjant pardavimo pajamoms, didėjo pardavimo savikaina ir veiklos sąnaudos, taip pat mažėjo darbo našumas (didėjo architektų ir geoinformacinių sistemų skyriaus darbuotojų darbo valandos kaina). Valstybės ir savivaldybių įmonių įstatymo 4 straipsnio 4 dalies 1 punkte ir Įmonės įstatuose nustatyta, kad Įmonė turi veikti pagal veiklos strategiją, nustatytą Įmonės savininko teises ir pareigas įgyvendinančios institucijos. Atkreiptinas dėmesys, kad tokios strategijos Įmonė neturi.

Įmonės audito ataskaitoje buvo nurodyti pastebėti trūkumai ir siūlyta juos pašalinti.

**VI SKYRIUS**

**KONTROLĖS IR VEIKLOS AUDITŲ REZULTATAI IR TARNYBOS VEIKSMINGUMAS**

Atliekant veiklos auditus buvo vertinamas audituotų subjektų veiklos efektyvumas naudojant Savivaldybės turtą ir lėšas. 2014 metais veiklos auditų metu audituota VšĮ „Girstučio“ kultūros ir sporto centras; Tarybos Kontrolės komiteto pavedimu buvo atliktas ES fondų lėšų panaudojimo Savivaldybės administracijoje, Savivaldybės kontroliuojamose įmonėse ir kituose Savivaldybės administravimo subjektuose vertinimas; atliktas auditas dėl M .ir K. Petrauskų lietuvių muzikos muziejaus restauravimo darbų ir juos pagrindžiančių dokumentų išvadų pateikimo; atliktas auditas dėl AB „Autrolis“ atliktų Aleksoto funikulieriaus remonto darbų ir panaudotų lėšų; tyrimas dėl licencijos išdavimo prekiauti alkoholiu UAB „Big Doner“ kavinei pagrįstumo.

Tarnyba vykdė turto vertinimo pagrįstumo, iki savininkams atlyginama už valstybės išperkamą turtą ar įvykdomos garantijos nuomininkams, tikrinimą, valstybės garantijų apskaitos ir vykdymo kontrolę, pateikė išvadas dėl Savivaldybės naudojimosi bankų kreditais, paskolų ėmimo ir teikimo, garantijų suteikimo ir laidavimo kreditoriams už Savivaldybės kontroliuojamų įmonių imamas paskolas, taip pat išvadas dėl viešojo ir privataus sektoriaus partnerystės sutarčių ir koncesijų rengimo. Buvo parengtos ir Tarybai pateiktos šios išvados:

1. Dėl Kauno miesto savivaldybės tarybos pritarimo Kauno miesto viešojo transporto stotelių stoginių suprojektavimo, įrengimo (pastatymo), valdymo, naudojimo ir priežiūros koncesijos sutarties projektui;
2. Dėl ilgalaikių paskolų paėmimo Panemunės tiltui statyti;
3. Dėl ilgalaikių paskolų paėmimo projektams, finansuojamiems ES ir kt. tarptautinės paramos lėšomis, įgyvendinti;
4. Dėl ilgalaikių paskolų paėmimo Kauno miesto inžinerinių statinių projektams rengti bei įgyvendinti ir savivaldybės įsipareigojimams pagal koncesijų sutartis vykdyti;
5. Dėl ilgalaikės paskolos ėmimo Laisvės alėjai rekonstruoti;
6. Dėl ilgalaikės paskolos ėmimo savivaldybės įsipareigojimams pagal koncesijų sutartis vykdyti.

Tarnyba išnagrinėjo 18 gyventojų skundų dėl Savivaldybės lėšų ir turto panaudojimo, socialinių pašalpų bei socialinio būsto, mokyklų ir darželių veiklos. Buvo nagrinėti ir Seimo kontrolieriaus, Valstybės kontrolės, teisėsaugos institucijų persiųsti skundai ir paklausimai.

Tarnyba parengė veiklos auditų ataskaitas. Auditų ataskaitose pateiktos pastabos ir išvados, taip pat pateiktos rekomendacijos įstaigų veiklai gerinti.

Veiklos audito ataskaitos pateiktos Savivaldybės merui, Savivaldybės administracijai ir audituotų įstaigų vadovams. Neplaninių užduočių išvados buvo pateiktos Savivaldybės merui ir Savivaldybės tarybai.

Savivaldybės tarybos Kontrolės komitetas informaciją apie veiklos auditų, kitų užduočių rezultatus išklausė posėdžiuose.

Tarnyba vykdė viešosioms įstaigoms teiktų rekomendacijų vykdymo stebėseną. Rekomendacijų vykdymo vertinimo rezultatais buvo pasiremta rengiant Savivaldybės tarybai teikiamas išvadas dėl Savivaldybės metinių ataskaitų, taip pat planuojant Tarnybos metų veiklos apimtis. Atliktų tikrinimų ir kitų užduočių medžiaga buvo pateikta Savivaldybės merui, Savivaldybės tarybos Kontrolės komitetui, Savivaldybės administracijos direktoriui, tikrintų įstaigų vadovams. Dviejų veiklos auditų išvados buvo perduotos tirti teisėsaugos institucijoms.

Tarnybos veiklos veiksmingumas matuojamas atlikto darbo apimtimi ir rezultatų teigiamu poveikiu. Tarnybos veiklos vertinimo kriterijai yra nustatyti 2014 metų veiklos plane. Pasiekti veiklos rezultatai pateikti ankstesniuose šios ataskaitos skyriuose.

Tarnybos veiklos veiksmingumą atspindi audituojamų duomenų apimčių kitimas, atlikus auditą ir kitas užduotis pasiekti nusistatyti tikslai ir audituotų asignavimų valdytojų ir viešųjų juridinių asmenų biudžeto vykdymo ir finansinių ataskaitų didesnis informatyvumas, vidaus kontrolės ir finansų valdymo reikšmės supratimas, tikslingas lėšų ir turto panaudojimas.

Audito veiksmingumas pasireiškia ir tuo, kad apie audito metu nustatytas klaidas, netikslumus ir kitus trūkumus informuotas audituojamas subjektas juos ištaiso ir ataskaitose išvengiama esminių iškraipymų.

Tarnybos audito veiklos rezultatai matuojami ir teiktų rekomendacijų stebėsenos metu gautais duomenimis. Tarnyba, įgyvendindama prevencines priemones ir siekdama, kad būtų ištaisyti ir nepasikartotų atliekant auditą ir kitas užduotis nustatyti trūkumai, Savivaldybės administracijai ir kitiems biudžeto asignavimų valdytojams metinių ataskaitų vertinimo metu pateikė reikšmingų rekomendacijų. Tarnybos pateiktų rekomendacijų įgyvendinimas buvo stebimas ir vertinamas atliekant audito planavimą ir kitas užduotis. Buvo įvertintas teiktų rekomendacijų įgyvendinimo lygis ir nustatyta, kad audituoti subjektai įgyvendino 76,5 proc. teiktų rekomendacijų (planuotas rodiklis – 75 proc.), kitų rekomendacijų įgyvendinimo terminai nesuėję arba jos tapo neaktualios. Tarnybai buvo pareikšta Valstybės kontrolės padėka už konstruktyvų bendradarbiavimą atliekant 2013 metų Savivaldybės auditą.

**VII SKYRIUS**

**TARNYBOS VEIKLOS PRIORITETINĖS KRYPTYS, ORGANIZAVIMAS IR TOBULINIMAS**

Tarnyba, siekdama, kad Savivaldybės viešojo sektoriaus subjektai pateiktų teisingus duomenis metinių finansinių ataskaitų rinkiniuose, o Savivaldybė – konsoliduotųjų metinių finansinių ataskaitų rinkinyje, atsižvelgdama į Tarnybos žmogiškuosius išteklius, analizavo Savivaldybės administracijos, Savivaldybės iždo, Privatizavimo fondo ir kitų Savivaldybės viešojo sektoriaus subjektų turto, finansavimo, įsipareigojimų ir kitų sąskaitų likučių įvertinimą pagal viešojo sektoriaus apskaitos ir finansinės atskaitomybės standartus ir teikė pasiūlymus nustatytiems trūkumams šalinti. Buvo rekomenduota išsiaiškinti Savivaldybės konsoliduotųjų finansinių ataskaitų rinkinyje nustatytų trūkumų ir neatitikimų priežastis ir imtis priemonių jiems ištaisyti, nustatyti papildomas vidaus kontrolės priemones, padedančias užtikrinti teisingą finansinių ataskaitų duomenų konsolidavimą ir pateikimą Savivaldybės konsoliduotųjų finansinių ataskaitų rinkinyje, Viešojo sektoriaus subjektų finansinių ataskaitų konsolidavimo tvarkos apraše ir Konsolidavimo metodikoje nustatytų reikalavimų ir procedūrų laikymą

Tarnyba artimiausiu metu didžiausią dėmesį skirs rekomendacijų, kurios buvo teikiamos Savivaldybės administracijos vadovams, įgyvendinimui.

Artimiausio laikotarpio Tarnybos veiklos tobulinimo kryptys: siekiant efektyvaus audito, plėtoti bendradarbiavimą su valstybiniais auditoriais, siekiant audito veiksmingumo, prioritetine vertinimo sritimi toliau numatyti Savivaldybės įsipareigojimų (skolų) vertinimą, siekiant audito kokybės, tobulinti darbuotojų kvalifikaciją Tarptautinių audito standartų taikymo srityje. Šiems tikslams pasiekti su Valstybės kontrole derinamos auditų strategijos, bendradarbiaujama su Savivaldybių kontrolierių asociacija. Parengtas mokymosi programos planas, kuriame didžiausias dėmesys – auditų atlikimo kokybei.

Vienas pagrindinių Tarnybos veiklos garantų yra viešumo principas. Todėl visos audito ataskaitos ir išvados buvo teikiamos ne tik audituojamų subjektų vadovams, bet ir Savivaldybės merui, Tarybos Kontrolės komitetui, Savivaldybės administracijos direktoriui, Vyriausybės atstovui Kauno apskrityje, taip pat skelbiamos savivaldybės interneto svetainėje [www.kaunas.lt](http://www.kaunas.lt) .

Tarnyboje šiuo metu dirba 15 darbuotojų. Tarnybos darbuotojams, atliekantiems išorės auditą (finansinį ir veiklos) ir kontrolės funkcijas, keliami ypač aukšti profesiniai ir kvalifikaciniai reikalavimai. Visų Tarnybos darbuotojų išsilavinimas - aukštasis, daugiausia dirba ekonomikos, vadybos, teisės ir buhalterijos sričių specialistų.

Tarnybos darbuotojai 2014 metais mokėsi, sėmėsi patirties ir tobulino įgūdžius Valstybės kontrolės pareigūnų, mokymo įstaigų lektorių vedamuose mokymuose ir seminaruose. Savivaldybės kontrolieriaus įsakymu patvirtintos Tarnybos darbuotojų mokymosi ir profesinio tobulinimosi pagrindinės kryptys, patvirtinta atskira Tarnybos išlaidų sąmata, taip pat mokymams buvo pasinaudota ir ES lėšomis. 2014 metais visi tarnybos darbuotojai tobulino kvalifikaciją, išklausyta 233 mokymo valandų.

Pagrindiniai Tarnybos 2014 metų auditų veiklos planavimo kriterijai yra Tarnybos rengiamų išvadų, teikiamų Savivaldybės tarybai, pagrindimas audito rezultatais, nuolatinis žmogiškųjų išteklių tobulinimas. Subjektai auditui atlikti buvo parinkti pagal Veiklos plano rengimo tvarkos apraše nustatytus kriterijus, siekiant efektyviai naudoti Tarnybos žmogiškuosius išteklius ir vengti audito veiklos dubliavimo. Savivaldybės biudžeto auditui audituotini subjektai atrinkti taip, kad auditai apimtų ne mažiau kaip 60 procentų Savivaldybės biudžeto lėšų. Audituotinos Savivaldybės kontroliuojamos įmonės buvo atrinktos atsižvelgiant į tai, ar metinio finansinių ataskaitų rinkinio auditui yra išrinkta (numatyta išrinkti) privati audito įmonė.

Dėkojame už bendradarbiavimą Savivaldybės tarybos Kontrolės komitetui, kurio dėmesys ir nuomonė, svarstant audito rezultatus, aptariant nustatytus pažeidimus ir priemones audituotų sričių veiklai gerinti, Tarnybai yra labai svarbūs ir vertintini. Norime padėkoti Savivaldybės ir audituotų subjektų vadovams, kad buvo užtikrinamas Tarnybos veiklos įstatyminis principas – nepriklausomumas, nes nebuvo daroma įtaka jokiems audito procesams ar priimamiems sprendimams, ir Tarnyba savo darbą galėjo organizuoti visiškai savarankiškai. Ypatinga padėka skiriama Tarnybos darbuotojams už nuoširdų ir atsakingą savo pareigų atlikimą ir nuolatinį auditų kokybės tobulinimą. Tik suvieniję savo pastangas, galime prisidėti prie skaidresnio ir efektyvesnio Savivaldybės turto valdymo.